Sog‘liqni saqlash vaziri 2018 yil uchun rejalarni bayon qildi

O‘zbekiston Respublikasi sog‘liqni saqlash vaziri Alisher Shodmonov vazirlik rasmiy saytida 2017 yil sarhisobi hamda 2018 yildagi rejalar haqida o‘z fiklarini bayon etdi.
Sarhisobda vazirning qayd etishicha, 2017 yilda poliklinikalar rahbarlari va mutaxassislarining faoliyati bo‘yicha Parlament va jamoatchilik nazorati yo‘lga qo‘yildi. Shifokor qabuliga masofadan turib yozilish imkonini beruvchi elektron tizim bosqichma-bosqich joriy qilinmoqda.
Biroq xalqimizning birlamchi tizim bo‘yicha talabini qondirish uchun buning o‘zi yetarli emas va ushbu yo‘nalishda 2018 yil uchun muhim rejalarimiz bor:
Aholini, ayniqsa, qishloq joylarda tizimli patronaj qamrovi sifatini yaxshilash, birlamchi tizimda moddiy-texnika bazani mustahkamlash va statsionar muassasalar bilan uzviy hamkorlikni ta'minlash borasidagi ishlarni yanada takomillashtirishimiz lozim. Aniqlangan kasalliklar dispanserizatsiyasini tizimli ravishda amalga oshirish, ona va bola skriningi hamda tibbiy genetik xizmatni yaxshilash kabi o‘ta dolzarb va ijtimoiy ahamiyati yuqori bo‘lgan masalalar ustida astoydil ishlashimizni davrni o‘zi taqozo qilmoqda.
Buning uchun 1046ta qishloq oilaviy poliklinikalari va qishloq vrachlik punktlarining moddiy-texnika bazasini bosqichma-bosqich rivojlantirish bo‘yicha 2018–2021 yillar uchun dastur shakllantirildi. Unga ko‘ra:
2018 yilda — 146ta muassasa uchun 112,7 mlrd.so‘m;
2019 yilda — 243ta muassasa uchun 181,4 mlrd.so‘m;
2020 yilda — 315ta muassasa uchun 242,0 mlrd.so‘m;
2021 yilda — 338ta muassasa uchun 269,0 mlrd.so‘m — jami 805,1 mlrd. so‘m mablag‘ ajratish ko‘zda tutildi.
Yana bir muhim jihat — 2018 yilda QVP va QOPlarni EKG, laborator va sterilizatsion uskunalar, ginekologik, xirurgik va shifokorlik jamlanmalari bilan qo‘shimcha jihozlash belgilangan.
Shoshilinch tibbiy xizmat tizimini takomillashtirish, uning faoliyat samaradorligi va tezkorligini yanada oshirish borasida ham izchil islohotlar o‘tkazildi. Davlatimiz rahbarining shoshilinch tibbiy yordamni yanada takomillashtirishga doir farmoni doirasida:
Shoshilinch tibbiy yordam xizmatini dori vositalari bilan ta'minlash uchun 2016 yilda 4,8 mlrd.so‘m ajratiladigan bo‘lsa, 2017 yilda 9,6 mlrd.so‘m, 2018 yilda esa 22,5 mlrd.so‘m mablag‘ ajratilishi ko‘zda tutilgan, — deyiladi vazirning hisobotida.